TARYBOS REGLAMENTAS (EB, EURATOMAS) Nr. 1873/2006
2006 m. gruodžio 11 d.
iš dalies keičiantis Reglamentą (EAPB, EEB, Euratomas) Nr. 300/76, apibrėžiantį turinčių teisę gauti išmokas už pamaininį darbą pareigūnų kategorijas, išmokų dydžius ir jų mokėjimo sąlygas
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į Europos Bendrijų pareigūnų tarnybos nuostatus ir Kitų tarnautojų įdarbinimo sąlygas, nustatytas Reglamentu (EEB, Euratomas, EAPB) Nr. 259/68 (1), ypač į Tarnybos nuostatų 56a straipsnio antrą pastraipą,
atsižvelgdama į Komisijos pasiūlymą, pateiktą pasikonsultavus su Tarnybos nuostatų komitetu,
kadangi turėtų būti iš dalies pakeistas Reglamentas (EAPB, EEB, Euratomas) Nr. 300/76 (2), siekiant pritaikyti jį prie besikeičiančių Europos institucijų pamaininio darbo poreikių,
PRIĖMĖ ŠĮ REGLAMENTĄ:
1 straipsnis
Reglamentas (EAPB, EEB, Euratomas) Nr. 300/76 iš dalies keičiamas taip:
1)
1 straipsnio 1 dalies pirmos pastraipos įžanginis žodžių junginys pakeičiamas taip:
„Pareigūnai,
-
apmokami iš tyrimų ir investicijų asignavimų ir įdarbinti Jungtinio tyrimų centro padalinyje arba dalyvaujantys su juo netiesiogiai susijusioje veikloje, arba
-
apmokami iš einamųjų asignavimų ir įdarbinti informacijos ir ryšių technologijos (IRT) paslaugų departamente, saugos ir apsaugos departamente arba kitoje tarnyboje, atsakingoje už saugą ar saugumą, telefonų komutavimo arba informacijos tarnyboje, priimamajame, departamente, teikiančiame paramą Bendros užsienio ir saugumo politikos (BUSP) arba Europos saugumo ir gynybos politikos (ESGP) operacijoms ar neatidėliotinų atvejų ir krizės koordinavimo veiksmams, arba įdarbinti dirbti su technine įranga arba ją prižiūrėti,
jei jiems tenka dirbti pamaininį darbą pagal Tarnybos nuostatų 56a straipsnį, turi teisę į išmoką:“;
2)
1 straipsnio 2 dalies paskutinis sakinys išbraukiamas.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. gruodžio 11 d.